Aftale mellem regeringen og Danmarksdemokraterne, Liberal Alliance, Socialistisk Folkeparti, Det Konservative Folkeparti, Enhedslisten, Radikale Venstre, Dansk Folkeparti og Alternativet om tillæg til Aftale om udmøntningen af reserven på social-, sundheds- og arbejdsmarkedsområdet 2024-2027 vedrørende ungekrisecentre

Joannahuset er et tilbud, som hjælper unge, som befinder sig i en krise eller kriselignende situation. Børn og unge i alderen 12-17 år kan med samtykke fra forældremyndigheds-indehaver få ophold i syv døgn med mulighed for at forlænge opholdet med yderligere syv døgn. Derudover kan børn og unge selvvisiteres til en sengeplads i op til 48 timer uden eksplicit samtykke fra forældremyndighedsindehaveren, men med orientering af denne. Joannahuset tilbyder desuden åben anonym rådgivning til børn og unge.

Joannahuset er en forsøgsordning og et nybrud. Det er vigtigt, at forsøget følges tæt og der er mulighed for at justere, når der er behov for det.

Regeringen og Danmarksdemokraterne, Liberal Alliance, Socialistisk Folkeparti, Det Konservative Folkeparti, Enhedslisten, Radikale Venstre, Dansk Folkeparti og Alternativet er således på baggrund af de nuværende erfaringer med forsøget ungekrisecenteret Joannahuset enige om, at der er behov for økonomisk at understøtte en kvalitetssikring af de eksisterende rammer for forsøget. Dette vil indebære, at Joannahuset skal have børnefagligt uddannet personale til stede døgnet rundt, at Joannahuset skal registrere situationer, hvor politiet har været tilkaldt i forbindelse med en afhentningssituation, samt at socialtilsynet fremadrettet skal føre tilsyn med Joannahusets rådgivningstilbud.

Forudsætningen for et tillæg til den eksisterende forsøgsgodkendelse til fremadrettet at omfatte dette er, at Joannahuset selv ansøger Social- og Boligministeriet om udvidelse af den nuværende forsøgsgodkendelse, herunder en fravigelse af barnets lov § 28, så rådgivningen i Joannahuset omfattes af § 28, der ellers varetages af kommunerne. Dermed bliver rådgivningen en indsats efter barnets lov og derfor omfattet af socialtilsynet, jf. § 4, stk. 3, i lov om socialtilsyn. Ansøgningen vil blive behandlet af Social- og Boligministeriet efter barnets lov §§ 206 og 207.

Regeringen og aftalepartierne er således enige om at understøtte dette ved, som tillæg til SSA-aftalen for 2024-2027, at afsætte yderligere 2,5 mio. kr. i 2025.

Aftalepartierne kan derudover konstatere, at der med Social- og Boligministeriets svar af d. 1. juli 2024 på Joannahusets supplerende redegørelse er blevet foretaget en række præciseringer, herunder at målgruppen for Joannahuset er indskærpet, ligesom det er blevet understreget, at Joannahuset skal tilpasse deres informationsmateriale til målgruppen for tilbuddet. Aftalepartierne kan endvidere konstatere, at ministeriet har understreget overfor Joannahuset, at Joannahuset ikke må modsætte sig, at forældre henter deres børn eller unge i Joannahuset eller medvirke til, at afhentningssituationer bliver vanskeligere, end de allerede er. Det er i den forbindelse blevet understreget, at såfremt Joannahuset vurderer, at det ikke er til barnets eller den unges bedste at blive afhentet af sine forældre, skal Joannahuset kontakte barnets eller den unges handlekommune. Dertil har aftalepartierne noteret sig, at ministeriet har i sinde at afholde et møde med Joannahuset, hvor ovennævnte præciseringer gennemgås.

Aftalepartierne er desuden enige om, at den ovenstående beskrevne kvalitetssikring ift. Joannahuset, også skal gælde i forhold til udmøntningen af den pulje til etablering af et ungekrisecenter i Vestdanmark, som blev aftalt med aftalen om udmøntning af reserven til foranstaltninger på social-, sundheds- og arbejdsmarkedsområdet for 2024-2027.

Økonomi

Det vurderes, at udvidelsen til at Joannahuset skal have børnefagligt uddannet personale til stede døgnet rundt vil medføre merudgifter på 2,5 mio. kr. i 2025, jf. tabel 1. Udgifterne vil gå til dækning af yderligere personaleomkostninger i forbindelse med det nye krav. Midlerne til ordningen foreslås omprioriteret fra finanslovens § 15.11.79.10 Reserve til initiativer ifm. aftale om Børnene Først.

Tabel 1 Økonomioverblik Mio. kr. 2025-pl 2024 2025 2026 2027 Varigt Krav om tilstedeværelse af børnefagligt uddannet personale døgnet rundt - 2,5 - - - I alt - 2,5 - - -